LEST LI JIVVUTALHA Nhar il-Ġimgħa li għadda Bernie Sanders, l-avversarju prinċipali ta' Hillary Clinton għan-nominazzjoni Demokratika għall-presidenza Amerikani, ta l-aktar sinjal ċar li huwa lest li jabbanduna l-kampanja tiegħu. Dan seħħ f'intervista li kellu mal-istazzjon MSNBC fejn sostna li huwa lest li jivvota għal Clinton jekk hi tkun il-kandidata tal-partit fl-elezzjoni ta' Novembru li ġej. Minkejja li għamilha ċara li b'dan il-kumment huwa jippreferi lil Clinton fuq in-nominat Repubblikan Donald Trump, fil-verità Sanders għadu ma rtirax mit-tellieqa b'mod formali. Għaldaqstant, għad hemm il-possibbiltà li huwa jiġbed it-tapit minn taħt saqajn Clinton fil-Konvenzjoni Demokratika tax-xahar li ġej jekk din ma taċċettax ir-rakkomandazzjonijiet tiegħu għall-programm elettorali tagħha. IL-PROTESTA TFALLI L-attentati tar-rappreżentanti tal-Partit Demokratiku biex iżommu l-kwistjoni tal-kontroll tal-armi tan-nar fuq l-aġenda tal-Kungress falla tard din il-ġimgħa hekk kif l-Ispeaker tal-Kamra Paul Ryan għamel ċara l-intenzjoni li jimxi għal kwistjonijiet oħra. Erba' abbozzi ta' liġi biex ikun hemm kontroll akbar fuq il-bejgħ tal-armi diġà fallew kmieni din il-ġimgħa. Madankollu, numru kbir ta' membri Demokratiċi baqgħu fil-Kamra tal-Kungress bħala protesta bit-tama li jestendu d-dibattitu b'aktar żmien. Il-pożizzjoni tagħhom kienet tirrifletti opinjoni pubblika dejjem akbar kontra l-mod allegatament laxk kif qegħdin jinbiegħu l-armi tan-nar fl-Istati Uniti. Dan għax, fil-fehma tagħhom, il-kuntest legali attwali għandu konnessjoni diretta mad-diversi sparatorji li seħħew fl-aħħar snin. VERIFIKA TAL-FIREM Il-kunsill elettorali tal-Veneżwela beda l-proċess ta' verifika ta' madwar żewġ miljun firma li l-oppożituri tal-President Nicolas Maduro ġabru bl-għan li jsir referendum li jġib fi tmiemha t-tmexxija tiegħu. Skont il-liġi Veneżwelana, dawn l-oppożituri jridu jiġbru tal-inqas 200,000 firma valida biex jingħataw il-permess li jibdew it-tieni fażi ta' ġbir li fiha jridu jakkumulaw madwar erba' miljun firma. Jekk l-oppożituri jilħqu dan l-ammont ta' firem u r-referendum isir, din is-sena stess ikollha ssir elezzjoni presidenzjali ġdida. Madankollu, jekk dan ir-riżultat jinkiseb is-sena d-dieħla, post Maduro jieħdu l-Viċi President, li bħalissa huwa Aristóbulo Istúriz, illi jkollu d-dritt imexxi l-pajjiż sal-elezzjoni presidenzjali li jmiss. KUMPENS TA' €9 BILJUN Skont sorsi li tkellmu mal-midja internazzjonali l-kumpanija awtomobilistika Ġermaniża Volkswagen se tħallas ftit aktar minn €9 biljun lil madwar 500,000 sid Amerikan tal-karozzi tagħhom li kienu affettwati b'mod negattiv mill-iskandlu tal-emissjonijiet li faqqa' f'Settembru tas-sena l-oħra. F'dan l-iskandlu kien sar magħruf li l-Volkswagen kienu installaw programm biex iqarraq b'min kien jiċċekkja l-livell ta' emissjonijiet ta' wħud mill-vetturi tagħhom biex ikun irrappurtat ammont ferm inqas minn dak reali. Permezz ta' dan il-ftehim, is-sidien tal-vetturi se jingħataw ammont ta' flus kull wieħed flimkien mal-għażla li jirċievu lura ammont ekwivalenti għall-prezz tal-vetturi tagħhom jew inkella t-tiswija tas-sistema ta' emissjonijiet b'xejn. SKUŻA TAJBA? Diversi esperti militari Ewropej u Amerikani esprimew iċ-ċertezza tagħhom li l-Gvern Russu se jpoġġi numru ta' missili nukleari fir-reġjun ta' Kalingrad, niċċa li tinsab bejn il-Polonja u l-Litwanja. Huwa mistenni li bħala raġuni r-Russi jużaw x-xewqa tagħhom li jipproteġu ruħhom kontra l-manuvri allegatament ostili tan-NATO li matul dan il-perjodu qiegħda timplimenta tarka missilistika kontra l-Federazzjoni Russa. Madankollu, bosta mill-istess esperti sostnew li l-intenzjoni tar-Russja dejjem kienet li jpoġġu dawn il-missili f'Kalingrad u li l-manuvri tan-NATO qegħdin jintużaw bħala skuża aktar milli motivazzjoni valida. Fil-fatt, huwa mistenni li r-Russi jpoġġu l-missili f'Kalingrad fl-2019, ftit xhur wara li tiġi installata l-parti Pollakka tat-tarka tan-NATO. SE JGIDDBU LILL-KOREANI TA' FUQ? Il-Gvern Ġappuniż beda jeżamina biċċiet minn rocket tal-Korea ta' Fuq li telgħet fuq ix-xtut tagħha mal-mewġ ftit tal-jiem ilu. Huwa maħsub li dawn il-biċċiet jagħmlu parti minn rocket użat f'test li sar fi Frar li għadda meta l-Korea ta' Fuq sostniet li tellgħet satellita. Minkejja li kien ikkonfermat li fil-fatt ittella' oġġett fl-ispazju, bosta pajjiżi sostnew li dan ma kienx qiegħed jittrażmetti. Għaldaqstant, qamu suspetti kbar li fil-verità l-punt tat-test kien li jippruvaw ir-rocket għal skopijiet militari. Dan issa jista' jiġi kkonfermat jew miċħud permezz tal-eżamijiet li qegħdin jagħmlu l-Ġappuniżi u l-Koreani ta' Isfel, li wkoll sabu biċċiet tar-rocket ftit taż-żmien ilu.